ai4bharat/Pralekha huggingface dataset:
உள்துறை அமைச்சகம்
பிரபல பாடகர் பண்டிட் ஜஸ்ராஜின் மறைவுக்கு மத்திய உள்துறை அமைச்சர் திரு அமித் ஷா இரங்கல்
பிரபல பாடகர் பண்டிட் ஜஸ்ராஜின் மறைவுக்கு மத்திய உள்துறை அமைச்சர் திரு அமித் ஷா இரங்கல் தெரிவித்துள்ளார். அவர் பகிர்ந்துள்ள ட்விட்டர் பதிவில், “பிரபல பாடகர் பண்டிட் ஜஸ்ராஜ் அவர்கள் மிகச் சிறந்த இசைக்கலைஞர், தமது இனிமையான குரலால் இந்திய செவ்வியல் இசையை வளப்படுத்தியவர். அவரது மறைவு எனக்கு தனிப்பட்ட இழப்பைப் போன்றது. அவரது ஈடு இணையற்ற பாடல்களால் நமது உள்ளங்களில் என்றென்றும் நிலைத்திருப்பார். அவரது குடும்பத்தினருக்கும், அவரது ரசிகர்களுக்கும் எனது இரங்கல்கள். ஓம் சாந்தி”, என்று கூறியுள்ளார்.
இந்திய செவ்வியல் இசையில் மிக முக்கியமான பாடகர் பண்டிட் திரு ஜஸ்ராஜ் ஆவார். 2000 ஆம் ஆண்டில், அவருக்கு இந்தியாவின் இரண்டாவது மிக உயரிய குடிமை விருதான பத்ம விபூஷன் வழங்கப்பட்டது.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தமிழ்நாட்டில் 121 பேருக்கு ஒமிக்ரான் தொற்று கண்டறியப்பட்டுள்ளது
தேசிய தடுப்பூசித் திட்டத்தின் கீழ் இந்தியா இதுவரை 147.72 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 2,14,004
கொவிட் சிகிச்சை பெறுபவர்களின் சதவீதம் மொத்த பாதிப்பில் 1 சதவீதத்துக்கும் கீழ் குறைந்து, தற்போது 0.61 சதவீதமாக உள்ளது.
குணமடைந்தோர் விகிதம் தற்போது 98.01 சதவீதம்
கடந்த 24 மணி நேரத்தில் 15,389 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,43,21,803 என அதிகரித்துள்ளது.
கடந்த 24 மணி நேரத்தில் 58,097 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 4.18 சதவீதம் ஆகும்
வாராந்திர பாதிப்பு விகிதம் 2.05% ஆகும்.
இதுவரை மொத்தம் 68.24 கோடி கொவிட் பரிசோதனைகள் செய்யப்பட்டுள்ளன.
தமிழ்நாடு, மஹாராஷ்ட்ரா, தில்லி, கேரளா, ராஜஸ்தான், குஜராத், ஆந்திரப் பிரதேசம் உள்ளிட்ட 24 மாநிலங்களில் கொவிட்-19- ன் உருமாறிய ஒமிக்ரான் தொற்று 2135 பேரிடம் கண்டறியப்பட்டுள்ளது. இவர்களில் 828 பேர் குணமடைந்து வீடு திரும்பியுள்ளனர்/ அதிகபட்சமாக மஹாராஷ்ட்ராவில் 653 பேருக்கும், தில்லியில் 464 பேருக்கும், தொற்று ஏற்பட்டு தில்லியில் 57 பேரும், மகாராஷ்டிராவில் 259 பேரும் குணமடைந்துள்ளனர். தமிழ்நாட்டில் 121 பேருக்கு ஒமிக்ரான் தொற்று கண்டறியப்பட்டுள்ளது. குணமடைந்தோர் எண்ணிக்கை 108.
(Visitor Counter : 160
பிரதமர் அலுவலகம்
உலக மகளிர் குத்துச்சண்டை சாம்பியன்ஷிப் வீராங்கனைகளை பிரதமர் சந்தித்தார்
உலக மகளிர் குத்துச்சண்டை சாம்பியன்ஷிப் வீராங்கனைகளான நிகத் ஜரீன், மனிஷா மவுன், பர்வீன் ஹுடா ஆகியோரை பிரதமர் நரேந்திர மோடி இன்று சந்தித்தார்.
பிரதமர் தனது ட்விட்டரில் தெரிவித்திருப்பதாவது,
“உலக மகளிர் குத்துச்சண்டை சாம்பியன்ஷிப் போட்டியில் இந்தியாவை பெருமைப்படுத்திய வீராங்கனைகளான நிகத் ஜரீன், மனிஷா மவுன், பர்வீன் ஹுடா ஆகியோரை சந்தித்ததில் மகிழ்ச்சி. விளையாட்டு மற்றும் அதனைக் கடந்த வாழ்க்கையின் மீதான அவர்களின் ஆர்வம் குறித்த பல்வேறு விஷயங்கள் பற்றி பேசினோம். அவர்களின் எதிர்கால முயற்சிக்கு வாழ்த்துகள்”
பாதுகாப்பு அமைச்சகம்
ஜப்பான்-இந்தியா கடல்சார் இருதரப்பு பயிற்சி- ஜிமெக்ஸ் 2022
ஜப்பான்-இந்தியா கடல்சார் பயிற்சி- ஜிமெக்ஸ் 2022-வின் 6-வது பயிற்சி செப்டம்பர் 11-ந் தேதி வங்கக்கடலில் மேற்கொள்ளப்பட்டது. இந்திய கடற்படை நடத்தும் இந்த பயிற்சியில் ஜப்பானின் எஸ்கார்ட் ப்ளோடில்லா ஃபோர்-ன் கமாண்டர் ரியர் அட்மிரல் ஹிராட்டா டோஷியுக்கி தலைமையில் ஜப்பான் பாதுகாப்பு கப்பல்களும், இந்திய கடற்படையின் கிழக்குப்பிராந்திய கொடி அதிகாரி கமாண்டிங் ரியர் அட்மிரல் சஞ்சய் பல்லா தலைமையில் இந்திய கடற்படை கப்பல்களும் இந்த பயிற்சியில் ஈடுபட்டன.
ஜப்பானின் கப்பல்களை வங்கக்கடலில் இந்திய கடற்படை கப்பல்கள் வரவேற்றன. இந்தியாவின் தரப்பில் சகயாத்ரி, ரன்விஜய், ஜோதி ஆகிய உள்நாட்டிலேயே உருவாக்கப்பட்ட கப்பல்கள் இடம் பெற்றுள்ளன. கடலோர ரோந்துக் கப்பல் சுகன்யா, நீர்மூழ்கி கப்பல்கள், எம்ஐஜி 29கே போர் விமானம், மற்றும் ஹெலிகாப்டர்கள் இந்த பயிற்சியில் ஈடுபட்டன.
ஜிமெக்ஸ்22 கடலிலும், விசாகப்பட்டினம் துறைமுகத்திலும் இரண்டு கட்டங்களாக நடைபெறும்.
2012-ம் ஆண்டு ஜப்பானில் தொடங்கப்பட்ட ஜிமெக்ஸ் பயிற்சியின் இந்த அத்தியாயம் 10 ஆண்டுகளை நிறைவு செய்துள்ளது.
மேலும் விவரங்களுக்கு இதன் ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1858949
பிரதமர் அலுவலகம்
திரு ஷியாம்ஜி கிருஷ்ண வர்மாவின் நினைவு நாளில் பிரதமர் அவருக்கு மரியாதை
திரு ஷியாம்ஜி கிருஷ்ண வர்மாவின் நினைவு நாளில் பிரதமர் திரு நரேந்திர மோடி அவருக்கு மரியாதை செலுத்தியுள்ளார்.
பிரதமர் வெளியிட்டுள்ள ட்விட்டர் பதிவில் தெரிவித்திருப்பதாவது:
“திரு ஷியாம்ஜி கிருஷ்ண வர்மாவின் நினைவு நாளில் அவருக்கு மரியாதை செலுத்துகிறேன். நேர்மையான தேசியவாதி மற்றும் துணிச்சல்மிக்க ஆளுகையான அவர், அநீதி மற்றும் காலனித்துவ ஆட்சிக்கு எதிராக இந்தியாவின் சுதந்திரப் போராட்டத்தில் முன்னிலை வகித்தார். அவரது கொள்கைகளால் ஈர்க்கப்பட்டு நமது உன்னத நாட்டின் மக்களுக்காக தொடர்ந்து பணியாற்றுவோம்.”
பாதுகாப்பு அமைச்சகம்
பிஎம் கேர்ஸ் அறக்கட்டளையின் கீழ் மூன்று மாதங்களில் 500 மருத்துவ பிராணவாயு ஆலைகள்: டிஆர்டிஓவின் முன்முயற்சி
ராணுவ ஆராய்ச்சி மற்றும் பாதுகாப்பு நிறுவனமான டிஆர்டிஓ-வின் ராணுவ உயிரி பொறியியல் மற்றும் மின்னணு மருத்துவ ஆய்வகம் , தேஜஸ் என்ற இலகு ரக விமானத்தில் பயன்படுத்தப்படுத்துவதற்காக உருவாக்கிய மருத்துவ பிராணவாயு தொழில்நுட்பம், கொவிட்-19 நோயாளிகளுக்கு பயனளிக்கவிருக்கிறது.
இந்த எரிவாயு தொழில்நுட்பம், ஒரு நிமிடத்திற்கு ஆயிரம் லிட்டர் கொள்ளவைக் கொண்டதாக வடிவமைக்கப்பட்டுள்ளது.
நிமிடத்திற்கு 5 லிட்டர் என்ற வீதத்தில் நாளொன்றுக்கு 195 சிலிண்டர்களின் மின்னூட்டத்துடன் 190 நோயாளிகளுக்கு இந்தத் திட்டம் பயனளிக்கும். இந்தத் தொழில்நுட்பத்தைப் பயன்படுத்தி பெங்களூருவில் உள்ள டாடா அட்வான்ஸ்ட் சிஸ்டம் நிறுவனமும், கோயம்பத்தூரில் உள்ள டிரைடன்ட் நியூமாடிக்ஸ் தனியார் நிறுவனமும் 380 ஆலைகளை நாடு முழுவதும் உள்ள மருத்துவமனைகளில் நிறுவும். அறிவியல் மற்றும் தொழில் ஆராய்ச்சி மன்றத்திற்கு  சொந்தமான டேராடூனில் உள்ள இந்திய பெட்ரோலிய கழகத்துடன் இணைந்து நிமிடத்திற்கு 500 லிட்டர் திறன் கொண்ட 120 ஆலைகளை தொழில் நிறுவனங்கள் உற்பத்தி செய்யும்.
பிரதம மந்திரியின் குடிமக்களுக்கான உதவி மற்றும் நிவாரணம்  நிதி அறக்கட்டளையின் கீழ் மாதத்திற்கு 125 ஆலைகள் நிறுவப்படும். இதன் மூலம் மூன்று மாதங்களில் 500 மருத்துவ பிராணவாயு ஆலைகள் நிறுவப்படும் என்று எதிர்பார்க்கப்படுகிறது. டாடா அட்வான்ஸ்ட் சிஸ்டம் நிறுவனம் 332 மருத்துவ பிராணவாயு ஆலைகளையும், கோயம்பத்தூரின் டிரைடன்ட் நியூமாடிக்ஸ் தனியார் நிறுவனம் 48 ஆலைகளையும் அமைக்க டிஆர்டிஓ முடிவு செய்துள்ளது.
தற்போதைய பிராணவாயு நெருக்கடியில் மருத்துவ பிராணவாயு ஆலை தொழில்நுட்பத்தைப் பயன்படுத்தும் டிஆர்டிஓ முயற்சியை பாதுகாப்பு அமைச்சர் திரு ராஜ்நாத் சிங் பாராட்டியுள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1714552
பிரதமர் அலுவலகம்
நேதாஜி சுபாஷ் சந்திரபோஸின் 125-வது பிறந்த நாள் கொண்டாட்டத்தின் ஓராண்டுகால நிகழ்வைக் குறிக்கும் வகையில் நேதாஜியின் பிரம்மாண்ட சிலை இந்திய நுழைவுவாயிலில் நிறுவப்பட உள்ளது
இந்தச் சிலைக்கான பணி நிறைவுபெறும்வரை நேதாஜியின் முப்பரிமாண மெய்நிகர் சிலை ஒன்று அதே இடத்தில் அமைக்கப்படும்
பராக்கிரம தினத்தன்று நேதாஜியின் முப்பரிமாண மெய்நிகர் சிலையை இந்தியா நுழைவாயிலில் பிரதமர் திறந்து வைப்பார்
2019 முதல் 2022 வரையிலான காலத்திற்கு சுபாஷ் சந்திர போஸ் பேரிடர் மேலாண்மை விருதுகளையும் பிரதமர் வழங்குவார்
மாபெரும் விடுதலை போராட்ட வீரர் நேதாஜி சுபாஷ் சந்திர போஸின் 125-வது பிறந்தநாளை நினைவுபடுத்தும் வகையிலும் ஓராண்டு கால கொண்டாட்டங்களின் ஒரு பகுதியாகவும் நேதாஜி சுபாஷ் சந்திரபோஸின் பிரம்மாண்ட சிலை ஒன்றை இந்தியா நுழைவாயிலில் நிறுவ அரசு முடிவு செய்துள்ளது. பளிங்குக் கல்லால் உருவாக்கப்படவிருக்கும் இந்தச் சிலை நமது விடுதலைப் போராட்டத்தில் நேதாஜியின் தீவிரமான பங்களிப்புக்குப் பொருத்தமான அஞ்சலியாக இருப்பதோடு அவருக்கு நாடு கடன் பட்டிருப்பதன் அடையாளமாகவும் இருக்கும். இந்தச் சிலைக்கான பணி நிறைவுபெறும்வரை நேதாஜியின் முப்பரிமாண மெய்நிகர் சிலை ஒன்று அதே இடத்தில் அமைக்கப்படும்.
நேதாஜியின் முப்பரிமாண மெய்நிகர் சிலையை இந்திய நுழைவுவாயிலில் பிரதமர் திரு நரேந்திர மோடி 2022, ஜனவரி 23 அன்று மாலை 6 மணிக்குத் திறந்துவைப்பார். இந்தச் சிலையின் உயரம் 28 அடி, அகலம் 6அடி.
(இந்தச் சிலை நிறுவும் விழாவின் போது, 2019, 2020, 2021, 2022 ஆகிய ஆண்டுகளுக்கான சுபாஷ் சந்திர போஸ் பேரிடர் மேலாண்மை விருதுகளையும் பிரதமர் வழங்குவார். இந்த விழாவில் மொத்தம் ஏழு விருதுகள் வழங்கப்படும். சுபாஷ் சந்திர போஸ் பேரிடர் மேலாண்மை விருதுபெறும் அமைப்புக்கு ரூ. 51 லட்சம் ரொக்கப் பரிசும் ஒரு சான்றிதழும் தனிநபருக்கு ரூ. 5 லட்சம் ரொக்கப் பரிசும் ஒரு சான்றிதழும் வழங்கப்படும்.
சிறப்பு சேவைகள் மற்றும் கட்டுரைகள்
கண்காணிப்பு விழிப்புணர்வு வாரத்தையொட்டி சென்னை சுங்கத்துறையினர் கண்காணிப்பு இயக்கத்தை நடத்தினர்
சென்னை சுங்கத்துறையினரின் உட்புற கண்காணிப்பு சோதனை இன்று  நடைபெற்றது. சென்னை துறைமுகத்தின் கப்பல் நிறுத்தும் பகுதியில் இந்த சோதனை மேற்கொள்ளப்பட்டது. தடை செய்யப்பட்ட பகுதியில் கேமராக்கள் மற்றும் செல்பேசிகளை கையாள்கின்ற ட்ரக் வண்டி ஓட்டுனர்கள் பரிசோதிக்கப்பட்டு லஞ்சத்திற்கு எதிராக அறிவுறுத்தல் செய்யப்பட்டனர். லஞ்ச ஒழிப்பின் ஒரு பகுதியாக அலுவலகங்கள் மற்றும் அதிகாரிகள் சோதனைக்கு உட்படுத்தப்பட்டனர்.
சுங்கத்துறையின் கண்காணிப்பு மற்றும் ஊழல் தடுப்பு பிரிவின் உதவி ஆணையர் திரு சி ராம பிரசாத ரெட்டி வெளியிட்டிருக்கும் செய்தி குறிப்பில் இதனை தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
தேசிய சுகாதார ஆணையம் அதன் முதன்மைத் திட்டமான ஆயுஷ்மான் பாரத் டிஜிட்டல் மிஷனின்  சுகாதார வசதிப் பதிவேட்டில் ஒரு லட்சத்திற்கும் அதிகமான அரசு மற்றும் தனியார் சுகாதாரப் பராமரிப்பு வசதிகளை வெற்றிகரமாக பதிவு செய்துள்ளதாக அறிவித்துள்ளது
ஆயுஷ்மான் பாரத் டிஜிட்டல் மிஷனின் கீழ் அரசு மற்றும் தனியார் துறை முழுவதும் ஒரு லட்சத்திற்கும் மேற்பட்ட சுகாதார வசதிகள் வெற்றிகரமாக சுகாதார வசதி பதிவேட்டில் இணைக்கப்பட்டுள்ளன. இந்த வரலாற்று மைல்கல், நாடு முழுவதும் டிஜிட்டல் சுகாதார தளம் மற்றும் சேவைகளை அதிக அளவில் ஏற்றுக்கொள்ள வழி வகுக்கிறது.
ஆயுஷ்மான் பாரத் டிஜிடல் மிஷன் என்பது தேசிய சுகாதார ஆணையத்தால் செயல்படுத்தப்படும் அரசாங்கத்தின் முதன்மைத் திட்டமாகும். இதன் கீழ் உருவாக்கப்பட்டுள்ள சுகாதார வசதிப் பதிவேடு நவீன மற்றும் பாரம்பரிய மருத்துவ முறைகளில் நாட்டின் சுகாதார வசதிகளின் விரிவான களஞ்சியமாகும். மருத்துவமனைகள், கிளினிக்குகள், கண்டறியும் ஆய்வகங்கள் மற்றும் இமேஜிங் மையங்கள் உள்ளிட்ட பொது மற்றும் தனியார் சுகாதார வசதிகள் இதில் அடங்கும்.
டிஜிட்டல் சுகாதாரம் சுற்றுச்சூழல் அமைப்பிற்குள் இயங்கும் தன்மையை செயல்படுத்தும் தடையற்ற ஆன்லைன் தளத்தை உருவாக்குவதை ஏடிபிஎம் நோக்கமாகக் கொண்டுள்ளது. சுகாதார வசதிகள், நோயாளிகள் மற்றும் சுகாதார நிபுணர்கள் - அனைத்து பங்குதாரர்களுக்கும் தடையற்ற டிஜிட்டல் சுகாதார அனுபவத்தை வழங்குவதே இதன் நோக்கமாகும்.
பதிவின் முக்கியத்துவத்தை விளக்கிய தேசிய சுகாதார ஆணையத்தின் தலைமை செயல் அதிகாரி டாக்டர் ஆர்.எஸ். ஷர்மா, "நாடு முழுவதும் பதிவுசெய்யப்பட்ட சுகாதார நிபுணர்கள் மற்றும் சுகாதார வசதிகளின் விவரங்களை நோயாளிகள் எளிதாகப் பெறக்கூடிய நம்பகமான தேசிய தளத்தை உருவாக்குவதே எங்கள் நோக்கம். தற்போது இந்த தேசிய பதிவேட்டின் ஒரு பகுதியாக மாறியுள்ள பொது மற்றும் தனியார் துறை சுகாதார வசதிகளின் உற்சாகமான பங்கேற்பைக் கண்டோம். நவீன மருத்துவம் , ஆயுர்வேதம், பல் மருத்துவம், ஹோமியோபதி, பிசியோதெரபி, யுனானி, சித்தா போன்ற பல்வேறு மருத்துவ முறைகளில் பதிவுசெய்யப்பட்ட வசதிகளை நோயாளிகள் ஏடிபிஎம் கட்டமைப்பில் எளிதாகத் தேடலாம். இந்த தேசிய பதிவேடுகள் தரமான சுகாதார சேவையை அனைவருக்கும் அணுகக்கூடியதாகவும், மலிவு விலையில் வழங்கவும் உதவும்’’ என்று கூறினார்.
மேலும் கூடுதல் விவரங்களுக்கு இந்த ஆங்கில செய்திக்குறிப்பை காணவும் https://www.pib.gov.in/PressReleasePage.aspx?PRID=1839609
பிரதமர் அலுவலகம்
எல்லைப் பாதுகாப்புப் படை தொடக்க தினத்தையொட்டி, எல்லைப் பாதுகாப்புப் படை வீரர்களுக்கு பிரதமர் வாழ்த்து
எல்லைப் பாதுகாப்புப் படையின் தொடக்க தினத்தையொட்டி, எல்லைப் பாதுகாப்புப் படை வீரர்கள் மற்றும் அவர்களது குடும்பத்தினருக்கு பிரதமர் திரு.நரேந்திர மோடி வாழ்த்து தெரிவித்துள்ளார்.
“எல்லைப் பாதுகாப்புப் படை தொடக்க தினத்தையொட்டி, எல்லைப் பாதுகாப்புப் படையினர் மற்றும் அவர்களது குடும்பத்தினருக்கு நல்வாழ்த்துகள். இயற்கைப் பேரிடர்கள் மற்றும் நெருக்கடியான தருணங்களின் போது, நமது குடிமக்களைப் பாதுகாக்க எல்லைப் பாதுகாப்புப் படை ஒரு மாபெரும் சக்தியாக உருவெடுத்திருக்கின்றனர்.!” என்று பிரதமர் தனது டுவிட்டரில் தெரிவித்துள்ளார்.
பாதுகாப்பு அமைச்சகம்
இந்தியப் பெருங்கடல் பிராந்தியத்தில் நிலவும் சவால்கள் குறித்து விவாதிக்க கொழும்பு பாதுகாப்பு மாநாட்டின் கீழ் கொல்கத்தாவில் 4-வது உரையாடலுக்கு வடகிழக்கு பிராந்திய இந்திய கடலோர காவல்படை ஏற்பாடு
இந்தியப் பெருங்கடல் பிராந்தியத்தில் நிலவும் சவால்கள் குறித்து விவாதிக்க கொழும்பு பாதுகாப்பு மாநாட்டின் கீழ் கொல்கத்தாவில் நடைபெற்று வரும் 3 நாள் உரையாடலுக்கு வடகிழக்கு பிராந்திய இந்திய கடலோரக் காவல்படை ஏற்பாடு செய்துள்ளது. இதில் இலங்கை, மாலத்தீவுகள், மொரிஷியஸ் ஆகிய நாடுகள் பங்கேற்றுள்ளன. மேலும் வங்கதேசம், செசல்லஸ் நாடுகளும் கலந்து கொண்டுள்ளன. இந்தியப் பெருங்கடல் பிராந்தியத்தில் தேச விரோத சக்திகள் கடல்சார் மாசு போன்ற அச்சுறுத்தல்களில் இருந்து கடல் பிராந்தியத்தை பாதுகாப்பது தொடர்பான அம்சங்கள் குறித்து இந்த மாநாட்டில் விவாதிக்கப்பட்டு வருகிறது.
கொழும்பு பாதுகாப்பு மாநாடு 2011-ம் ஆண்டு இந்தியா, இலங்கை, மாலத்தீவுகள் ஆகிய 3 நாடுகளுடன் அமைக்கப்பட்டது. நான்காவது நாடாக மொரிஷீயஸ் பின்னர் சேர்த்துக்கொள்ளப்பட்டது. தற்போது சிறப்பு அழைப்பு நாடுகளாக வங்கதேசம், செசல்லஸ் நாடுகள் பங்கேற்கின்றன.
இந்தியப் பெருங்கடல் பிராந்தியத்தில் கடல்சார் பாதுகாப்பில் ஒத்துழைப்பை வழங்குவது இதன் முக்கிய நோக்கமாகும். இந்த பிராந்தியத்தின் பாதுகாப்பு மற்றும் வளர்ச்சி குறித்த பிரதமர் திரு நரேந்திர மோடியின் தொலைநோக்கை செயல்படுத்தும் வகையில் ஒத்துழைப்பு நடவடிக்கைகள் மேற்கொள்ளப்பட்டு வருகின்றன.
மின்னணு மற்றும் தகவல் தொழில்நுட்பம்
பிரதமர் திரு நரேந்திர மோடி இந்திய இளைஞர்களுக்கான வாய்ப்புகளை அதிகரிக்க அயராது உழைத்து வருகிறார்: மத்திய இணை அமைச்சர் திரு ராஜீவ் சந்திரசேகர்
மத்திய மின்னணுவியல், தகவல் தொழில்நுட்பம், திறன்மேம்பாடு மற்றும் தொழில்முனைவோர் துறை இணை அமைச்சர் திரு ராஜீவ் சந்திரசேகர், பெங்களூருவில் 2-வது செமிக்கான் இந்தியா எதிர்கால வடிவமைப்பு என்ற முதலீட்டாளர் சந்திப்பு நிகழ்ச்சியை இன்று தொடங்கிவைத்தார். ஸ்டார்ட் அப் நிறுவனங்கள், அடுத்த தலைமுறை புதுமைக் கண்டுபிடிப்பாளர்கள் மற்றும் தொழில்துறை தலைவர்களுடனான இந்த சந்திப்பு செமிக்கண்டக்டர் துறையில் இந்தியாவின் முதலீடுகளை ஊக்குவிக்கும் நோக்கத்துடன் இந்த நிகழ்ச்சி நடத்தப்பட்டது.
நிகழ்ச்சியில் பேசிய திரு ராஜீவ் சந்திரசேகர், மின்னணுவியல் சந்தையில் இந்தியா உலக அளவில் வேகமாக வளர்ச்சி அடைந்து வருகிறது என்றார். இளைஞர்களுக்கான வாய்ப்புகளை விரிவாக்கும் வகையில், பிரதமர் திரு நரேந்திர மோடி தொடர்ந்து கடுமையாக பாடுபட்டு வருவதாக அவர் தெரிவித்தார். செமிக்கான் இந்தியா எதிர்கால வடிவமைப்பு நிகழ்ச்சி இளைஞர்களுக்கான ஒரு வாய்ப்பு என்று அவர் தெரிவித்தார்.
செமிக்கண்டக்டர் துறையில் புதுமைக் கண்டுபிடிப்புகளை ஊக்குவிக்க அரசு பல்வேறு நடவடிக்கைகளை எடுத்து வருவதாக அவர் தெரிவித்தார். எதிர்கால திறன் திட்டத்தின் ஒரு பகுதியாக கல்வித் திட்டத்திலும் புதிய பாடத்திட்டங்களை அறிமுகப்படுத்த அரசு திட்டமிட்டுள்ளதாக அவர் கூறினார். விஎல்எஸ்ஐ வடிவமைப்பில் புதிய படிப்புகளைத் தொடங்கும் வகையில் பாடத்திட்டங்கள் வகுக்கப்படும் என்று அவர் தெரிவித்தார். அமைச்சரின் உரையைத் தொடர்ந்து நிகழ்ச்சியில் பங்கேற்றவர்களுடன் கலந்துரையாடல் நிகழ்ச்சியும் இடம் பெற்றது.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கிடையேயான மருத்துவ பிராணவாயு போக்குவரத்துக்கு எந்தவிதமான கட்டுப்பாடும் விதிக்க வேண்டாம் என்று மாநிலங்கள் மற்றும் யூனியன் பிரதேசங்களுக்கு மத்திய சுகாதார அமைச்சகம் அறிவுறுத்தல்
பல்வேறு சட்ட பிரிவுகளை பயன்படுத்தி மாநிலங்களுக்கிடையேயான மருத்துவ பிராணவாயு போக்குவரத்துக்கு சில மாநிலங்கள் கட்டுப்பாடுகள் விதிப்பதாகவும், உள்ளூர் உற்பத்தியாளர்கள் மற்றும் விநியோகஸ்தர்கள் அம்மாநிலங்களில் உள்ள மருத்துவமனைகளுக்கு மட்டுமே பிராணவாயுவை விநியோகிக்க வேண்டும் என்று அறிவுறுத்துவதாகவும் மத்திய சுகாதாரம் மற்றும் குடும்ப நல அமைச்சகத்துக்கு தகவல்கள் கிடைத்தன.
இதைத்தொடர்ந்து, மாநிலங்களுக்கிடையேயான மருத்துவ பிராணவாயு போக்குவரத்துக்கு எந்தவிதமான கட்டுப்பாடும் விதிக்க வேண்டாம் என்று மாநிலங்கள் மற்றும் யூனியன் பிரதேசங்களுக்கு மத்திய சுகாதார அமைச்சகம் அறிவுறுத்தி உள்ளது.
மாநிலங்கள் மற்றும் யூனியன் பிரதேசங்களுக்கு மத்திய சுகாதார செயலாளர் எழுதியுள்ள கடிதத்தில், கொவிட்-19 பாதிப்பு கடுமையாக உள்ள நோயாளிகளுக்கு பிராணவாயு வழங்குவது மிகவும் அவசியம் என்றும், எனவே பிராணவாயுவின் முக்கியத்துவத்தை கருத்தில் கொண்டு மாநிலங்களுக்கு இடையேயான அதன் போக்குவரத்துக்கு எந்தவித தடையும் விதிக்கக்கூடாது என்றும் கூறப்பட்டுள்ளது.
மருத்துவமனையில் சிகிச்சை பெறும் கொவிட் நோயாளிகளுக்கு பிராணவாயு கிடைப்பதை உறுதி செய்வது ஒவ்வொரு மாநிலம் மற்றும் யூனியன் பிரதேசத்தின் கடமை என்றும் அந்த கடிதத்தில் தெரிவிக்கப்பட்டுள்ளது.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1653254
(
குடியரசுத் தலைவர் செயலகம்
‘அறிவொளி ஆற்றல் மிகுந்து வரும் நகரில் உள்ள உயர் சிந்தனைக்கு உத்வேகம் அளித்தல் தொடர்பான மாநாட்டை ஆரோவில்லில் குடியரசுத் தலைவர் தொடங்கிவைத்தார்
‘அறிவொளி ஆற்றல் மிகுந்து வரும் நகரில் உள்ள உயர் சிந்தனைக்கு உத்வேகம் அளித்தல்’ தொடர்பான மாநாட்டை குடியரசுத் தலைவர் திருமதி திரௌபதி முர்மு இன்று  ஆரோவில்லில் தொடங்கிவைத்தார். முன்னதாக மாத்ரி மந்திரையும் ஆரோவில்லில் நகர கண்காட்சியையும் அவர் பார்வையிட்டார்.
இந்த நிகழ்ச்சியில் பேசிய குடியரசுத் தலைவர், உயர்வான மனம் மனிதர்களை தெய்வங்களாக மாற்ற முடியும் என்று ஸ்ரீஅரவிந்தர் நம்பினார். உயர்வான மனநிலை மூலம் இந்த உலகத்தை தெய்வீகமானதாக மாற்றுகின்ற தத்துவத்தை அவர் வழங்கினார். தெய்வீகம் என்பது வேறுபட்ட பொருளுடையது. நம்மில் ஒவ்வொருவருக்கும் ஒரு விளக்கத்தை அளிப்பது. ஆனால், ஒன்று பொதுவானது. அந்த ஒன்று, தெய்வீகம் என்பது உலகாதாயத்திற்கு மேலானது. உறுதிக்கு அப்பாற்பட்டது. தெய்வீக மனம் என்பது தூய்மையான மனம். அது தன்னலத்தை கடந்தது. அது அனைவருக்குமான வளர்ச்சி, ஒற்றுமை, மேம்பாடு பற்றி சிந்திப்பது என்றார்.
ஒரு மனதின் ஆன்மிக விழிப்புணர்வு சாமான்ய மனிதரை பேருணர்வு பெற்ற மனிதராக மாற்றமுடியும். இந்த விழிப்புணர்வு, தனி நபர்களை, அமைப்புகளை, நாடுகளை, உலகத்தை மாற்றமுடியும். ஒருவர் விழிப்புணர்வு அடைந்தால் அவரை சுற்றியுள்ள குறிப்பாக, ஏழை எளிய மக்களின் தேவைகளையும் உணர்வார். விழிப்புணர்வு பெற்ற மனங்கள் ஒன்றிணையும் போது, பொதுவான இலக்குகளை நோக்கிய பணி, கற்பனைக்கும் எட்டாத பயன்களைத் தரும் என்று குடியரசுத் தலைவர் கூறினார்.
உலகம் எதிர்கொண்டுள்ள பிரச்சனைகளுக்கு பொருத்தமானதாக மகரிஷி அரவிந்தரால் முன்மொழியப்பட்ட அண்டத்தின் உயிரினங்கள் பற்றி சிந்தனை இருப்பதாக நான் நினைக்கிறேன். அண்டத்தின் உணர்வு கோட்பாட்டை அறிந்து கொண்டு பின்பற்றும் போது, உலகம் இன்று எதிர்கொண்டுள்ள பல பிரச்சனைகளுக்கு நல்லிணக்கத்துடன் தீர்வுகாண முடியும். உச்ச நிலை மனம் மற்றும் அண்ட நிலை குறித்த மனதின் கோட்பாடுகள் வாழ்க்கையின் நோக்கத்தை புரிந்துகொள்வதற்கு வழிவகுக்கும். இந்த சிந்தனைகள் உலகத்தை நல்லிணக்கத்தோடும், அமைதியாகவும் வாழ்வதற்கு உகந்ததாக மாற்ற உதவி செய்யும் என்று குடியரசுத் தலைவர் தெரிவித்தார்.
உச்சநிலை உணர்வை அடைவது என்ற மிகப்பெரிய இலக்கை எட்டுவதற்கு மனித மனங்களைக் கண்டறிவதற்கும், உருவாக்குவதற்கும் ஒன்றிணைந்து பணியாற்றுவதற்கும் ஆரோவில் ஓர் இடமாக விளங்குகிறது. மக்கள் அனைவரின் வளர்ச்சியையும் இது மேம்படுத்துகிறது. உலகளாவிய சவால்களுக்கு நீடித்த தீர்வுகளை வழங்குவதில் உலகத்திற்கு இந்தியா தலைமையேற்க தயாராக உள்ளது. இந்த முயற்சியில் ஆரோவில் சமுகம் மகத்தான பங்களிப்பை செய்ய முடியும் என்றும் திருமதி திரௌபதி முர்மு கூறினார்.
பிரதமர் அலுவலகம்
2021 டிசம்பர் 26 மனதின் குரல் நிகழ்விற்குத் தங்களின் கருத்துக்களைப் பகிருமாறு மக்களுக்குப் பிரதமர் அழைப்பு விடுத்துள்ளார்
2021 டிசம்பர் 26, ஞாயிறு அன்று நிகழ்த்தவிருக்கும் மனதின் குரல் நிகழ்விற்குத் தங்களின் கருத்துக்களைப் பகிருமாறு மக்களுக்குப் பிரதமர் திரு. நரேந்திர மோடி அழைப்பு விடுத்துள்ளார்.
ட்விட்டரில் பிரதமர் கூறியிருப்பதாவது,
"2021 ன் நிறைவு நிகழ்வாக 26 அன்று இடம்பெறவுள்ள இம்மாதத்தின் மனதின் குரல் நிகழ்விற்கு பல கருத்துக்கள் எனக்கு வந்துள்ளன. இந்த கருத்துக்கள் வித்யாசமான பல பகுதிகளைக் கொண்டுள்ளன.அடித்தள நிலையில் மாற்றங்களை கொண்டு வருவதற்குப் பாடுபட்ட பலரது வழக்கைப் பயணங்களும் கொண்டாடப்பட்டுள்ளன. தொடர்ந்து உங்களின் கருத்துக்களைபப் பகிருங்கள்."
தொலைதொடர்பு மற்றும் தகவல் தொழில்நுட்ப அமைச்சகம்
தபால் நிலையங்களுக்கு 100 சதவீத கோர் வங்கி நடை முறையை உறுதி செய்வதற்கான செயல்முறை உத்திகள் குறித்து பட்ஜெட்டிற்குப் பிந்தைய இணையதளக் கருத்தரங்கில் விவாதிக்கப்பட்டது
"எந்த ஒரு குடிமகனையும் பின்தங்க விட்டுவிடக்கூடாது" என்ற தலைப்பில் விவாதிப்பதற்காக பட்ஜெட்டுக்கு பிந்தைய இணையவழிக் கருத்தரங்கு நேற்று நடைபெற்றது
100 சதவீத தபால் நிலையங்களை கோர் வங்கி நடைமுறைக்கு கொண்டு வருவது மற்றும் ஒன்றுடன் ஒன்று இணைந்து இயங்கக்கூடிய தபால் அலுவலக கணக்குகள் மற்றும் கிராமப்புற ஏழைகள் குறிப்பாக பெண்களின் வாழ்வில் அதன் தாக்கம் போன்றவை தொடர்பான பட்ஜெட் அறிவிப்புகள் குறித்து இக்கருத்தரங்கில் விவாதிக்கப்பட்டது.
இந்த இணையவழிக் கருத்தரங்கில் பிரதமர் திரு நரேந்திர மோடி, தொடக்க உரையாற்றினார். "எல்லா கிராமப்புற ஏழை மக்களுக்கும் குறிப்பாக பெண்களுக்கு வாழ்வாதார வாய்ப்புகள் மற்றும் நிதிச் சேவைகளுக்கான வாய்ப்புகளை உறுதி செய்தல்" என்ற அடிப்படையில் "எங்கும், எப்போதும் வங்கிச் சேவைகள் மற்றும் இந்திய அஞ்சலகங்கள் மூலம் இயங்கக்கூடிய சேவைகள்" என்ற தலைப்பில் இக்கருத்தரங்கில் விவாதிக்கப்பட்டது. மத்திய ஊரக வளர்ச்சி மற்றும் பஞ்சாயத்து ராஜ் துறை அமைச்சர்திரு கிரிராஜ் சிங் தலைமையில் இக்கருத்தரங்கு நடைபெற்றது.
இதில் நித்தி ஆயோக் மற்றும் பிற முகமைகளின் வல்லுநர்கள் மற்றும் நாட்டின் பல்வேறு பகுதிகளிலிருந்து அஞ்சல் அலுவலக திட்டங்களுடன் தொடர்புடைய ஏராளமான மக்கள் மற்றும் பங்குதாரர்கள் கலந்து கொண்டனர். 100 சதவீத கோர் வங்கி அமைப்பை உறுதி செய்வதற்கான நடைமுறை உத்திகள் மற்றும் தபால் அலுவலக கணக்குக்குகளுக்கான சேவையை வழங்குவது குறித்து விரிவாக விவாதிக்கப்பட்டது.
இக்கருத்தரங்கில் பங்கேற்ற பிரதிநிதிகள் ஊரக வளர்ச்சி அமைச்சகத்தின் கீழ் நிதி மற்றும் வங்கிச் சேவைகளை வழங்குவதற்கு அஞ்சல் இணையதளச் சேவைகளைப் பயன்படுத்துவதற்கான சாத்தியக்கூறுகளை ஆராய்வதற்கான வழிகள் குறித்தும் விவாதித்தனர்.
நித்தி ஆயோக் அமைப்பின் நிபுணரான திரு அஜித் பாய், கடன், நிதிசார் நடவடிக்கைகள் குறித்த அறிவு மற்றும் நிதிசார் நடவடிக்கைகளின் ஒட்டுமொத்த சாதனை ஆகியவற்றில் அஞ்சலகங்கள் குறிப்பிடத்தக்க பங்கை வகிக்க முடியும் என்று வலியுறுத்தினார்.
இந்த இணையதளக் கருத்தரங்கில் விவாதிக்கப்பட்ட அம்சங்களை உரிய நேரத்தில் செயல்படுத்தப்படுவதை உறுதி செய்வதற்கான விரிவான வழிமுறைகளைச் சம்மந்தப்பட்ட துறை தயாரிக்கும்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleaseIframePage.aspx?PRID=1800687&RegID=3&LID=1
ரெயில்வே அமைச்சகம்
பயணிகள் ரயில்களின் பயணத் திட்டங்கள், ரயில் சேவைகளை மீண்டும் தொடங்குதல் குறித்த ஊடக செய்திகள்: ஊடகங்களுக்கு அறிவுறுத்தல்
ரயில் பயணிகளின் பல்வேறு வருங்காலத் திட்டங்கள் குறித்த சில செய்திகள் கடந்த இரு தினங்களாக ஊடகங்களில் வெளிவந்து கொண்டிருக்கின்றன. பல ரயில்கள் ஒரு குறிப்பிட்ட தேதியில் இருந்து பயணத்தைத் தொடங்குவதாகவும் அவை தெரிவிக்கின்றன.
மேற்கண்ட விஷயங்கள் குறித்தான இறுதி முடிவு இன்னும் எடுக்கப்படவில்லை என்பதையும், அதற்கு முன்னரே இவ்வாறு செய்தி வெளியிடுவது தேவையில்லாத, தவிர்க்கத்தக்க யூகங்களை, தற்போதைய அசாதாரண சூழலில் மக்களின் மனங்களில் ஏற்படுத்துவதையும் ஊடகங்களின் கவனத்துக்கு கொண்டுவரப்படுகிறது.
அத்தகைய யூகங்களுக்கு வழி வகுக்கும் உறுதி செய்யப்படாத அல்லது சரிபார்க்கப்படாத தகவல்களை வெளியிடாமல் தவிர்ப்பதை பரிசீலிக்குமாறு ஊடங்கள் அன்புடன் கேட்டுக்கொள்ளப்பட்டு அறிவுறுத்தப்படுகிறது.பொது முடக்கத்துக்கு பிந்தைய ரயில் பணம் குறித்து, பயணிகள் உட்படத் தனக்கு தொடர்புடைய அனைவரின் நலனையும் கருத்தில் கொண்டு சிறந்த சாத்தியமான முடிவுகளை ரயில்வே எடுக்கும்.அப்படி ஒரு முடிவெடுத்தவுடன், தொடர்புடைய அனைவருக்கும் அதைப் பற்றிய தகவல் தெரிவிக்கப்படும்.
(
நிதி அமைச்சகம்
விமானப் பயணியிடம் இருந்து 1 கிலோ கொகைன் போதைப்பொருள் பறிமுதல்.
கொகைன் அடங்கிய பிரத்யேகமாக வடிவமைக்கப்பட்ட துகள்களை விழுங்கி கடத்தலில் ஈடுபட்ட பெண் பயணியை புது தில்லி இந்திரா காந்தி சர்வதேச விமான நிலைய சுங்க அதிகாரிகள் கைது செய்துள்ளனர். ஒரு கிலோ போதைப்பொருள் அவரிடம் இருந்து பறிமுதல் செய்யப்பட்டுள்ளது.
முனையம் 3-க்கு சில தினங்களுக்கு முன் வந்த உகாண்டா பயணியின் நடை மற்றும் உடல் அசைவுகள் வழக்கத்திற்கு மாறாக இருந்ததால், அவருக்கு உதவி ஏதேனும் வேண்டுமா என்று சுங்க அதிகாரி ஒருவர் நல்லெண்ண அடிப்படையில் முதலில் அணுகினார்.
உதவியை அவர் மறுத்ததோடு, விசித்திரமான உடல் அசைவுகளை தொடர்ந்து வெளிப்படுத்தியதால், அதிகாரிகள் அவரை இடைமறித்து விசாரித்தனர். போதைப்பொருள் அடங்கிய 91 துகள்களை விழுங்கியதை விசாரணையின் போது அவர் ஒப்புக்கொண்டார்.
அவருக்கு அவசர மருத்துவ கவனிப்பு தேவைப்பட்டதால், ஆர் எம் எல் மருத்துவமனைக்கு அவர் கொண்டு செல்லப்பாட்டார். மருத்துவமனையில் அவரது உடலில் இருந்து 992 கிராம் போதைப்பொருள் வெளியே எடுக்கப்பட்டது. 2021 டிசம்பர் 29 அன்று அவர் கைது செய்யப்பட்டார். மேற்கொண்டு விசாரணை நடைபெற்று வருகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1786056
பிரதமர் அலுவலகம்
நவ்ரே திருநாளை முன்னிட்டு பிரதமர் வாழ்த்து
நவ்ரே திருநாளை முன்னிட்டு நாட்டு மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
ட்விட்டர் பதிவில் அவர் தெரிவித்ததாவது :
“நவ்ரே என்னும் சிறப்பு திருநாளன்று எனது நல்வாழ்த்துகளைத் தெரிவித்துக் கொள்கிறேன்.”
பிரதமர் அலுவலகம்
திரு நந்த்குமார் சிங் சவுகான் மறைவுக்கு பிரதமர் இரங்கல்
திரு நந்த்குமார் சிங் சவுகான் மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார்.
சுட்டுரையில் பிரதமர் விடுத்துள்ள செய்தியில், ‘‘கந்த்வா மக்களவை தொகுதி எம்.பி திரு நந்த்குமார் சிங் சவுகான் மறைவால் வேதனையடைந்தேன். நாடாளுமன்ற நடவடிக்கைகளில் அவரின் பங்களிப்பு, நிறுவன திறன்கள், மத்தியப் பிரதேசத்தில் பிஜேபியை வலுப்படுத்த அவர் மேற்கொண்ட முயற்சிகள் ஆகியவற்றுக்காக அவர் நினைவுகூறப்படுவார். அவரது குடும்பத்தினருக்கு இரங்கல்கள். ஓம் சாந்தி’’. என குறிப்பிட்டுள்ளார்.
------
(